Pta-man vermoor: ‘Wreedheid en realiteit te erg om te verwerk’Francois, Heidi en hul kinders (Foto: Facebook) Die Pretoriase onderwyseres wie se man einde verlede maand dood is nadat hy buite ŉ kitskosrestaurant in die ooste van die stad geskiet is, sê die onwerklike gebeure van daardie aand en die wreedheid van die voorval het haar en haar kinders totaal verpletter. ŉ Emosionele Heidi Els vertel Donderdag in ŉ onderhoud met Maroela Media die gesin word in dié moeilike tyd staande gehou deur weldoeners se bystand en gebede. Els sê die seer lê steeds vlak, maar dat die gesin op hul knieë bly omdat genade hulle deur dié tyd dra. “Dit is maar ŉ ongelooflike swaar tyd vir ons,” vertel sy. “In die dag hou die kinders by die skooltjie jou kop besig, maar in die aande is dit net jy en die seer – en dan is dit asof dit jou verswelg. Die realiteit daarvan is te erg om te verwerk, en die wreedheid van die voorval is vir ons absoluut sinneloos. Ek weet nie of ons weer op ŉ plek gaan wees waar dit nie seer gaan wees nie.” Els se man, Francois, het op 29 April alleen van die huis af gery om kos vir die gesin te gaan koop. Hy het in die middel van ŉ gewapende rooftog beland toe ŉ groep verdagtes ŉ motor probeer steel het, en is tydens ŉ skietery in die bolyf gewond. Hy was steeds by sy bewussyn en het na die naaste polisiestasie gery waar hy hulp ontbied het. Paramedici het hom op die toneel dood verklaar. Sy sê dié voorval is vir die gesin selfs meer tragies, aangesien Francois se ouers, Nick en Elsie Els, in 2010 wreed vermoor is in hul aftreehuis in Swellendam. Twee jaar gelede was daar ook nóg ŉ aanslag op Francois lewe toe hy gekaap, ontvoer en in Mamelodi met ŉ geweer teen sy kop gedreig is voordat die kapers weggejaag het. “Ons is stukkend; absoluut en totaal stukkend,” sê sy. “Toe sy ouers destyds vermoor is, was die trauma van die voorval só erg dat ons alles verloor het. Ons moes van voor af begin bou aan ons lewe, en ons hét. Maar die oomblik toe ons in ons klein huisie is en ons is op ons gelukkigste, toe word dit wreed van ons af weggeruk. Toe kom ŉ groep mans wat ŉ motor wou steel, en steel my man se lewe van my en ons kinders. En nou sal niks weer oukei wees nie.” Els sê haar kinders, ŉ 13-jarige dogter en twee seuns van onderskeidelik agt en sewe jaar oud, verstaan ook nie die voorval nie. “Ons is heeltyd huilerig. Alles herinner my aan hom: die manier wat my seun sy hare jel en die maniertjies wat albei seuns van hul pa geërf het. Francois was soms ŉ regte hanswors, en dit leef voort in hulle, maar dis seer om dit te sien. “Die kinders huil hulself in die aande aan die slaap. Een van my seuns het my nou die dag gevra: ‘As pappa se ouers so wreed vermoor is, en hy is ook nou vermoor, gaan pappa se broer dan ook nou vermoor word?’ Dit is verskriklik dat ŉ laerskoolkind só iets moet dink of vra. Dít is die geweldige impak van misdaad in die land, en dis ongelooflik hartseer.” Els sê sy en Francois het mekaar 25 jaar lank geken en sou dié jaar 18 jaar getroud gewees het. Sy sê niks sal ooit die leemte kan vul wat sy skielike afsterwe nou gelaat het nie. “Ek is dankbaar dat ons deel is van ŉ wonderlike kerk wat saam met ons bid en vir die genade wat ons kry om elke dag weer op te staan en in die oë te kyk, maar daar gaan altyd ŉ leemte wees. Daar gaan nooit weer ŉ dag wees wat ons hom nie gaan mis nie.” Francois, Heidi en hul kinders (Foto: Facebook) Sy vertel sy was “totaal oorbluf” om te hoor dat Rolene Strauss, voormalige Mej. Wêreld (2014), en personeel van die kleuterskool waar sy werk na JacarandaFM se Good Morning Angels-program uitgereik het om dié gesin finansieel by te staan. Francois, die gesin se hoofbroodwinner, se afsterwe het die gesin ook in ŉ finansiële verknorsing gelaat. Maar talle weldoeners van reg oor die land het ingespring om dié gesin by te staan. Spar het onder meer ŉ R40 000-geskenkbewys aan die gesin gegee om kruideniersware aan te koop, en The Strauss Foundation, Strauss se nieregeringsorganisasie wat terugploeg in gemeenskappe, het R10 000 aan Els gegee vir haar kinders se skoolfondse vir die res van die jaar. ŉ Onbekende bedrag geld is ook op die lug tydens JacarandaFM se Good Morning Angels-program ingesamel, en dié geld sal binnekort aan die gesin oorgedra word. Els sê haar ouers, wat ná Francois se dood na haar omgesien het, het intussen ook vir haar ŉ tweedehandse motor aangekoop. “Ek weet nie waar om te begin om vir almal dankie te sê nie,” sê sy. “Daar is soveel name van mense wat ek nie eens ken nie wat nou hul hande in hul eie sakke gesteek het om ons te help. Daar is nie woorde vir mense se goedheid nie, en ek wil hê elkeen wat vir ons gebid het, aan ons gedink het of iets aan ons gegee het, moet weet hulle is die rede dat ons vandag nog staande is.”